春風
作者：王令
朝代：宋

paragraphs: 春風東來暖如嘘，過拂我面撩我裾。
不知我心老有異，亦欲調我兒女如。
庭前花枝笑自愛，風裏草力更相扶。
旁林曲樹足飛鳥，不問燕雀鴟鳶烏。
求雌要雄各有意，豈但鬬競爭春呼。
春巢成多夏卵衆，明年計此更有餘。
非唯喧呼亂人耳，漸恐巢穴妨人居。
收殘射中豈無道，我亦力可彎長弧。
林深枝曲矢不入，况弓待借家所無。
行吁坐盻不可奈，安得靜默投身俱。